รัฐบาลไทย-ข่าวทำเนียบรัฐบาล-สสวท.-มหาวิทยาลัยราชภัฏ ร่วมมือพัฒนาหลักสูตร เพื่อยกระดับครูวิทยาศาสตร์ยุคใหม่
วันจันทร์ที่ 7 มกราคม 2562
สสวท.-มหาวิทยาลัยราชภัฏ ร่วมมือพัฒนาหลักสูตร เพื่อยกระดับครูวิทยาศาสตร์ยุคใหม่
ผศ.ดร.วีรสิทธิ์ สิทธิไตรย์ ที่ปรึกษารัฐมนตรีช่วยว่าการกระทรวงศึกษาธิการ พร้อมด้วย ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ หารือความร่วมมือการจัดทําหลักสูตรพัฒนาครู เพื่อยกระดับการเรียนการสอนวิทยาศาสตร์ยุคใหม่
ผศ.ดร.วีรสิทธิ์ สิทธิไตรย์ ที่ปรึกษารัฐมนตรีช่วยว่าการกระทรวงศึกษาธิการ (ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ) พร้อมด้วย ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ หารือความร่วมมือการจัดทําหลักสูตรพัฒนาครู เพื่อยกระดับการเรียนการสอนวิทยาศาสตร์ยุคใหม่ ระหว่างสถาบันส่งเสริมการสอนวิทยาศาสตร์และเทคโนโลยี (สสวท.) และมหาวิทยาลัยราชภัฏ (มรภ.) 38 แห่งเมื่อวันพฤหัสบดีที่ 3 มกราคม 2562ณ ห้องประชุมวชิราวุธ
ศ.ดร.ชูกิจ ลิมปิจํานงค์ ผู้อํานวยการ สสวท.กล่าวว่า การหารือในครั้งนี้ถือเป็นนิมิตหมายอันดีที่สสวท. และ มรภ.ทั้ง 38 แห่ง มุ่งมั่นที่จะร่วมมือกันด้านหลักสูตรพัฒนาครู รวมถึงการพัฒนาอาจารย์มหาวิทยาลัยในคณะครุศาสตร์/ศึกษาศาสตร์เพื่อยกระดับการเรียนการสอนวิทยาศาสตร์ยุคใหม่ เพราะเป็นที่ทราบกันดีว่า มรภ. มีหน้าที่หลักในการผลิตครูเข้าสู่ระบบการศึกษา ในขณะที่ สสวท. ทําหน้าที่ออกแบบหลักสูตรอบรมครูผู้สอนใน 3 หลักสูตร ได้แก่ วิทยาศาสตร์ คณิตศาสตร์ และเทคโนโลยี ดังนั้น การจัดทําหลักสูตรร่วมกันในครั้งนี้จะเป็นประโยชน์ต่อครูและผู้เรียนโดยตรง รวมทั้งเป็นการสร้างครูเพื่อตอบโจทย์แนวทางการเรียนการสอนในอนาคตข้างหน้า
ทั้งนี้ สสวท. ในฐานะหน่วยงานที่มีความชํานาญเกี่ยวกับวิธีการสอนแนวใหม่มีความยินดีที่จะช่วยกันพัฒนาการเรียนการสอนด้านวิทยาศาสตร์ คณิตศาสตร์ และเทคโนโลยี โดยเฉพาะอย่างยิ่งวิชา Coding หรือวิทยาการคํานวณ และการจัดการเรียนการสอนแบบ STEM Education ซึ่งมีความสําคัญต่อการบูรณาการการเรียน วิทยาศาสตร์ คณิตศาสตร์ และเทคโนโลยีในปัจจุบัน ซึ่งเป็นการเสริมสร้างทักษะการคํานวณและคิดวิเคราะห์อย่างเป็นระบบ และสามารถนําไปปรับใช้ในชีวิตประจําวัน เพื่อตอบโจทย์โลกที่กําลังเปลี่ยนแปลงอย่างรวดเร็วได้ เป็นต้น
ผศ.ดร.ชัยฤทธิ์ ศิลาเดช อธิการบดี มรภ.หมู่บ้านจอมบึงกล่าวว่า ในส่วนของมหาวิทยาลัยราชภัฏนั้น เห็นด้วยและยินดีอย่างยิ่งในการร่วมมือกับ สสวท. จัดทําหลักสูตรพัฒนาครู เพื่อยกระดับการเรียนการสอนวิทยาศาสตร์ยุคใหม่โดยมุ่งเน้นความร่วมมือใน 3 เรื่องหลัก คือ การพัฒนาหลักสูตร การพัฒนาเทคนิคการสอน และการวัดและประเมินผล
นอกจากนี้ การจัดทําหลักสูตรนี้มีความสอดคล้องกับบริบทของมหาวิทยาลัยราชภัฏในปัจจุบันที่มีหน้าที่หลักในการผลิตและพัฒนาครู หากได้ร่วมมือกับ สสวท. ซึ่งเป็นหน่วยงานหลักที่มีหน้าที่โดยตรง ก็จะทําให้เกิดเป็นพลังในการพัฒนาการเรียนการสอนวิทยาศาสตร์ ยุคใหม่โดยใช้ STEM Education เป็นหลัก เพื่อสร้างบุคลากรที่มีคุณภาพต่อไป
ผศ.ดร.รัฐกรณ์ คิดการ ประธานสภาคณบดีคณะครุศาสตร์ มรภ.กล่าวว่า ปัจจุบัน มรภ.ได้ปรับการเรียนการสอนหลักสูตรครุศาสตรบัณฑิต 4 ปี เพื่อให้สอดคล้องกับยุทธศาสตร์ชาติและรองรับความเปลี่ยนแปลงของโลกที่เกิดขึ้นอย่างรวดเร็ว โดยหลังจากการหารือครั้งนี้ จะร่วมมือกับ สสวท. พัฒนาอาจารย์คณะครุศาสตร์/ศึกษาศาสตร์ และหลักสูตรพัฒนาครูผู้สอนวิทยาศาสตร์ยุคใหม่ที่สามารถสอนได้จริง และตอบโจทย์ของโลกในอนาคตจึงเป็นเรื่องที่น่ายินดีที่จะได้ร่วมมือกันพัฒนาการเรียนการสอนให้เกิดผลโดยตรงต่อเด็ก นําไปสู่การบรรลุเป้าหมายการพัฒนากําลังคนเพื่อการพัฒนาประเทศต่อไป
Written byอิทธิพล รุ่งก่อน
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร